*I ljubavi koja pronalazi put…*

Priča kaže kako je Franz Kafka u parku kojim je svakodnevno šetao sreo djevojčicu koja je neutješno plakala zbog izgubljene lutke. Ponudio joj je pomoći potražiti lutku i dogovorio susret sa njom sutradan na istom mjestu. Obzirom da lutku nije našao, sastavio je pismo u lutkino ime i predao ga djevojčici.  
U pismu je pisalo: “Molim te, ne žali za mnom. Krenuh na put da vidim svijeta. Pisat ću ti  
o svojim dogodovštinama.”  
Bilo je ovo prvo u nizu pisama. Kad god bi se susreo sa djevojčicom, Kafka joj je čitao ova pažljivo osmišljena pisma o izmišljenim avanturama njene voljene lutke. Djevojčici je to pružalo utjehu.  
Kada je susretima došao kraj, Kafka je djevojčici donio novu lutku. Ona, naravno, nije bila ni slična izgubljenoj. Uz lutku je bila poruka na kojoj je pisalo: “Putovanja su me izmijenila…”

Mnogo godina kasnije, sada već odrasla djevojka, našla je skriveno pismo u lutki.  
Sažetak tog pisma bi glasio: „Sve što voliš jednoga ćeš dana izgubiti, ali na kraju ljubav se vrati u nekom drugom (ob)liku.“